Egy kis matek: így juthat fel a magyar hokiválogatott a világelitbe

Szombaton minden úgy alakult, hogy az nekünk, magyaroknak jó legyen. Először a kazahok Lengyelország felett aratott győzelme nyugtatott meg minket, mert azzal a lendülettel kiderült, hogy a magyar válogatott nem eshet ki a divízió 1/B-csoportba.

A nap második meccsén annak kellett szurkolnunk, hogy Szlovénia ne nyerjen három harmad alatt Olaszország ellen – láss csodát, ez is bejött, az olaszok győztek, így Jarmo Tolvanen csapatának a saját kezében volt a sorsa:

ha a rendes játékidő alatt legyőztük volna a torna legnagyobb meglepetését szolgáló, parádézó Nagy-Britanniát, ismét ott lehettünk volna a legjobbak között az A csoportban.

Ez nem sikerült, a magyar válogatottnak a kétgólos előny sem volt elég, a vége előtt 15 másodperccel megtörtünk, így Nagy-Britannia lesz ott az A csoportban.